CELEX: 32015R1758
Language: hu
Date: 2015-09-28 00:00:00
Title: A Bizottság (EU) 2015/1758 végrehajtási rendelete (2015. szeptember 28.) a folpetnek a 7. és 9. terméktípusba tartozó biocid termékekben felhasználható létező hatóanyagként történő jóváhagyásáról (EGT-vonatkozású szöveg)

2.10.2015   
            
            
               HU
            
            
               Az Európai Unió Hivatalos Lapja
            
            
               L 257/15
            
         A BIZOTTSÁG (EU) 2015/1758 VÉGREHAJTÁSI RENDELETE
   (2015. szeptember 28.)
   a folpetnek a 7. és 9. terméktípusba tartozó biocid termékekben felhasználható létező hatóanyagként történő jóváhagyásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 89. cikke (1) bekezdésének harmadik albekezdésére,
   mivel:
   
               (1)
            
            
               Az 1062/2014/EU felhatalmazáson alapuló bizottsági rendelet (2) megállapítja azon létező hatóanyagok jegyzékét, amelyeket a biocid termékekben való felhasználásuk lehetséges jóváhagyásának szempontjából értékelni kell.
            
         
               (2)
            
            
               E jegyzékben a folpet is szerepel.
            
         
               (3)
            
            
               A 98/8/EK európai parlamenti és tanácsi irányelv (3) 16. cikkének (2) bekezdésével összhangban megtörtént a folpet értékelése az említett irányelv V. mellékletének meghatározása szerinti 7. terméktípusban, azaz bevonatvédő szerként, illetve 9. terméktípusban, azaz rost, bőr, gumi és polimerizált anyagok tartósítószereiként való felhasználás céljából, amely terméktípusok megfelelnek az 528/2012/EU rendelet V. mellékletében meghatározott 7., illetve 9. terméktípusoknak.
            
         
               (4)
            
            
               Az ügyben Olaszországot jelölték ki értékelő illetékes hatóságnak; ilyen minőségében eljárva Olaszország 2011 júniusában az 1451/2007/EK bizottsági rendelet (4) 14. cikke (4) és (6) bekezdésének megfelelően benyújtotta a Bizottságnak értékelő jelentéseit és kapcsolódó ajánlásait.
            
         
               (5)
            
            
               Az 1062/2014/EU felhatalmazáson alapuló rendelet 7. cikke (1) bekezdésének b) pontjával összhangban az Európai Vegyianyag-ügynökség véleményeit 2014. június 17-én a biocid termékekkel foglalkozó bizottság fogalmazta meg, amelyben figyelembe vette az értékelő illetékes hatóság következtetéseit.
            
         
               (6)
            
            
               Az említett vélemények szerint a 7. és 9. terméktípusba tartozó, folpetet tartalmazó biocid termékek várhatóan megfelelnek a 98/8/EK irányelv 5. cikkében meghatározott követelményeknek, feltéve, hogy az említett hatóanyag felhasználására vonatkozó bizonyos feltételek teljesülnek.
            
         
               (7)
            
            
               Ezért helyénvaló jóváhagyni a folpetnek a 7. és 9. terméktípusba tartozó biocid termékekben, a mellékletben meghatározott egyedi feltételek betartása mellett történő felhasználását.
            
         
               (8)
            
            
               Mivel a folpet az 1272/2008/EK európai parlamenti és tanácsi rendelet (5) I. mellékletében meghatározott kritériumok alapján az 1. kategóriába tartozó bőrszenzibilizálónak minősül, a folpettel kezelt vagy folpetet tartalmazó termékeket forgalomba hozatalkor megfelelő címkével kell ellátni.
            
         
               (9)
            
            
               Egy adott hatóanyag jóváhagyását megelőzően ésszerű időtartamot kell biztosítani arra, hogy az érdekelt felek megtehessék az új követelmények teljesítéséhez szükséges előkészítő intézkedéseket.
            
         
               (10)
            
            
               Az ebben a rendeletben előírt intézkedések összhangban vannak a Biocid Termékek Állandó Bizottságának véleményével,
            
         ELFOGADTA EZT A RENDELETET:
   1. cikk
   A Bizottság jóváhagyja, hogy a folpetet a 7. és 9. terméktípusba tartozó biocid termékekben – a mellékletben szereplő előírások és feltételek betartása mellett – hatóanyagként felhasználják.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. szeptember 28-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 167., 2012.6.27., 1. o.
   
   
      (2)  A Bizottság 2014. augusztus 4-i 1062/2014/EU felhatalmazáson alapuló rendelete az 528/2012/EU európai parlamenti és tanácsi rendeletben említett biocid termékekben található valamennyi hatóanyag szisztematikus vizsgálatára irányuló munkaprogramról (HL L 294., 2014.10.10., 1. o.).
   
      (3)  Az Európai Parlament és a Tanács 1998. február 16-i 98/8/EK irányelve a biocid termékek forgalomba hozataláról (HL L 123., 1998.4.24., 1. o.).
   
      (4)  A Bizottság 2007. december 4-i 1451/2007/EK rendelete a biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram második szakaszáról (HL L 325., 2007.12.11., 3. o.).
   
      (5)  Az Európai Parlament és a Tanács 2008. december 16-i 1272/2008/EK rendelete az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).
   
      MELLÉKLET
      
                  Közhasználatú név
               
               
                  IUPAC-név
                  Azonosító számok
               
               
                  A hatóanyag minimális tisztasági foka (1)
                  
               
               
                  Jóváhagyás dátuma
               
               
                  Jóváhagyás lejárta
               
               
                  Terméktípus
               
               
                  Egyedi feltételek
               
            
                  Folpet
               
               
                  IUPAC-név:
                  N-(triklór-metil-tio)ftálimid
                  EK-szám: 205-088-6
                  CAS-szám: 133-07-3
               
               
                  940 g/kg
               
               
                  2016. október 1.
               
               
                  2026. szeptember 30.
               
               
                  7
               
               
                  A termék értékelése során különleges figyelmet kell fordítani az engedélyezés iránti kérelemben foglalt olyan felhasználásokhoz kapcsolódó expozíciókra, kockázatokra és hatékonyságra, amelyekre a hatóanyag uniós szinten folytatott kockázatértékelése nem terjedt ki.
                  Biocid termékek esetében az engedélyezés feltételei:
                  
                              (1)
                           
                           
                              Az ipari felhasználók számára biztonságos munkafolyamatokat és megfelelő szervezeti intézkedéseket kell meghatározni. A termékeket megfelelő egyéni védőfelszereléssel kell használni, ha az expozíció mértéke más módon nem csökkenthető elfogadható szintre.
                           
                        
                              (2)
                           
                           
                              A talajjal kapcsolatos kockázatokra tekintettel a termékek címkéjén és – amennyiben van – biztonsági adatlapján fel kell tüntetni, hogy az ecsettel felhordott tartósított keverékek kültéri alkalmazásakor a kibocsátás elkerülése és a környezetbe való kijuttatás minimális szintre szorítása érdekében intézkedéseket kell hozni a talaj védelmére, kivéve, ha bizonyítható, hogy a kockázatok más módon is elfogadható szintre csökkenthetők.
                           
                        
                              (3)
                           
                           
                              A talajjal kapcsolatos kockázatokra tekintettel a termékek csak abban az esetben engedélyezhetők kültéren alkalmazandó, szórással felvitt keverékek tartósítására, ha bizonyítható, hogy a kockázatok elfogadható szintre csökkenthetők.
                           
                        A kezelt árucikkek forgalomba hozatalának feltételei:
                  A folpettel kezelt vagy azt tartalmazó árucikk forgalomba hozataláért felelős személy biztosítja, hogy a kezelt árucikk címkéje tartalmazza az 528/2012/EU rendelet 58. cikke (3) bekezdésének második albekezdésében felsorolt információkat.
               
            
                  9
               
               
                  A termék értékelése során különleges figyelmet kell fordítani az engedélyezés iránti kérelemben foglalt olyan felhasználásokhoz kapcsolódó expozíciókra, kockázatokra és hatékonyságra, amelyekre a hatóanyag uniós szinten folytatott kockázatértékelése nem terjedt ki.
                  Biocid termékek esetében az engedélyezés feltételei:
                  Az ipari felhasználók számára biztonságos munkafolyamatokat és megfelelő szervezeti intézkedéseket kell meghatározni. A termékeket megfelelő egyéni védőfelszereléssel kell használni, ha az expozíció mértéke más módon nem csökkenthető elfogadható szintre.
                  A kezelt árucikkek forgalomba hozatalának feltételei:
                  A folpettel kezelt vagy azt tartalmazó árucikk forgalomba hozataláért felelős személy biztosítja, hogy a kezelt árucikk címkéje tartalmazza az 528/2012/EU rendelet 58. cikke (3) bekezdésének második albekezdésében felsorolt információkat.
               
            
         (1)  Az ebben az oszlopban jelzett tisztaság a 98/8/EK irányelv 16. cikkének (2) bekezdése alapján végzett értékeléshez használt hatóanyag minimális tisztasági fokának felel meg. A forgalomba hozott termékben lévő hatóanyag ezzel megegyező, de ettől eltérő tisztaságú is lehet, ha az értékelt hatóanyaggal technikailag bizonyítottan egyenértékű.